กรมอนามัย แนะประชาชนกลุ่มเสี่ยงใส่หน้ากากกันฝุ่น ห่วงปัญหาไฟป่าหลายจุดกระทบสุขภาพ
กรมอนามัย แนะประชาชนกลุ่มเสี่ยงใส่หน้ากากกันฝุ่น ห่วงปัญหาไฟป่าหลายจุดกระทบสุขภาพพญ.พรรณพิมล วิปุลากร อธิบดีกรมอนามัย เปิดเผยถึงสถานการณ์หมอกควันภาคเหนือตั้งแต่วันที่  1 มกราคมถึงขณะนี้ พบว่า ทุกจังหวัดมีค่าฝุ่นละอองขนาดเล็ก PM 2.5 เกินค่ามาตรฐาน จังหวัดที่มีค่าสูงสุด ได้แก่ จังหวัดลำปาง รองลงมาคือ จังหวัดแพร่ และจังหวัดตาก นอกจากนี้จากการเฝ้าติดตามช่วงนี้พบพื้นที่ตำบลจองคำ จังหวัดแม่ฮ่องสอน มีค่า PM2.5 อยู่ในเกณฑ์สีแดงคือ มีผลกระทบต่อสุขภาพด้วย และคาดการณ์ว่าจุดความร้อนของภาคเหนือจะมีแนวโน้มสะสมเพิ่มขึ้น รวมถึงสถานการณ์ไฟป่าที่เกิดหลายพื้นที่ ยิ่งซ้ำเติมสถานการณ์ ห่วงกระทบสุภาพโดยเฉพาะกลุ่มเสี่ยง ได้แก่ เด็ก หญิงมีครรภ์ ผู้สูงอายุ ผู้มีโรคประจำตัว เช่น โรคหอบหืด  โรคระบบทางเดินหายใจ โรคปอด โรคภูมิแพ้และโรคหัวใจ ควรเฝ้าระวังติดตามสถานการณ์หมอกควันไฟป่าตามการประกาศ แจ้งเตือนจากสื่อต่างๆ ของหน่วยงานราชการ หรือเฟซบุ๊กเพจ “คนรักอนามัย ใส่ใจอากาศ PM2.5” ของกระทรวงสาธารณสุข พร้อมป้องกันสุขภาพตนเอง โดยให้สังเกตที่สีเป็นหลัก หากเป็นสีส้มและสีแดง ที่ค่าฝุ่นเกินมาตรฐานควรปฏิบัติตนตามคำแนะนำอย่างเคร่งครัด ลดการทำกิจกรรมนอกอาคาร ใส่หน้ากากอนามัยป้องกันฝุ่น บ้านที่ไม่มีระบบปรับอากาศหรือระบบกรองอากาศ ต้องปิดประตูหน้าต่างให้มิดชิด ทำความสะอาดบ้านแบบเปียกอยู่เสมอ หากมีเครื่องกรองอากาศควรเปลี่ยน หรือล้างระบบกรองอากาศเป็นประจำ พร้อมสังเกตตนเองและคนในครอบครัว หากมีอาการผิดปกติ ควรรีบพบแพทย์ทันที การทำให้เกิดควันละอองที่อาจกระทบต่อสุขภาพแก่ประชาชน ถือเป็นเหตุรำคาญ ตามพระราชบัญญัติการสาธารณสุข พ.ศ.2535 หากประชาชนพบเห็นสามารถแจ้งต่อองค์กรปกครองส่วนท้องถิ่นในพื้นที่เกิดเหตุได้ทันที เพื่อให้เจ้าพนักงานออกคำสั่งกับผู้ก่อเหตุ หากยังฝ่าฝืนคำสั่งเจ้าพนักงานท้องถิ่น จะมีโทษจำคุกไม่เกิน 3 เดือน ปรับไม่เกิน 25,000 บาท หรือทั้งจำทั้งปรับ